Paríž pripravil Londýn o pozíciu najväčšieho akciového trhu v Európe z hľadiska trhovej hodnoty obchodovaných titulov. Francúzska metropola ťaží aj z optimizmu týkajúceho sa vyhliadok domácich výrobcov luxusného tovaru.
- Hodnota francúzskeho akciového trhu dosahuje 2,823 bilióna dolárov a britského 2,821 bilióna dolárov.
- V roku 2016, keď sa Briti v referende vyslovili za odchod z EÚ, mali akcie v Británii celkovo o 1,5 bilióna dolárov vyššiu hodnotu ako akcie vo Francúzsku.
"Britskú ekonomiku ako celok trvalo poškodil brexit," uviedol bývalý predstaviteľ britskej centrálnej banky Michael Saunders. Keby brexit výrazne neznížil potenciál ekonomiky, podľa neho by nebolo treba zvyšovať dane a znižovať náklady.
Prečo je to dôležité: Podľa agentúry Bloomberg ide o ďalšiu symbolickú známku toho, že Británia po brexite ustupuje do úzadia v prospech konkurencie z kontinentálnej Európy.
Prečo Británia stráca prestíž: Britský akciový trh je dlhší čas v nemilosti investorov z dôvodu slabého výkonu domácej ekonomiky.
Tento rok jeho problémy prehĺbila energetická kríza, vysoká inflácia a hospodársky chaos, ktorý vyvolali plány bývalej premiérky Liz Trussovej na zníženie daní.
Mnohé veľké britské podniky sú vďaka globálnej pôsobnosti voči problémom v Británii do veľkej miery imúnne, menšie firmy a podniky orientované na spotrebiteľov však utrpeli značnú ujmu.
Na hodnotu akciového trhu meranú v dolároch mal negatívny vplyv výrazný pokles kurzu libry. Tá sa tento rok voči doláru prepadla o 13 %, zatiaľ čo euro k doláru kleslo o 9 %. (čtk, bloomberg)